## El president de la Generalitat i la consellera de Justícia i Interior es reuniran el dimarts 23 d’abril amb els representants sindicals dels bombers forestals

*** L’objectiu de la reunió és acabar de definir el futur d’este servici
* El Consell reafirma el seu compromís amb els bombers forestals i la seua determinació per protegir l’interés general dels ciutadans**

**València.**

El president de la Generalitat, Carlos Mazón, i la consellera de Justícia i Interior, Elisa Núñez, han anunciat que dimarts que ve 23 d’abril es reuniran amb els representants sindicals dels bombers forestals d’SGISE (Societat Valenciana de Gestió Integral de Servicis d’Emergències) per a acabar de definir el futur d’este servici i d’esta manera possibilitar la seguretat i l’estabilitat dels seus treballadors en un marc laboral seriós i rigorós.

Així ho van acordar en la reunió de treball que van mantindre ahir el president de la Generalitat i la consellera de Justícia i Interior per a avançar en les solucions relacionades amb la gestió d’SGISE.

En este sentit, la consellera d’Interior, Elisa Núñez, ha indicat que “fa mesos que estem en contacte permanent amb els representants dels treballadors, treballant en un pla estratègic que continga els elements essencials per a garantir la viabilitat del servici de bombers forestals”.

Ha afegit que “hem estudiat totes les alternatives possibles per a arreglar el desastre que va deixar el Govern del Botànic: una empresa sense estructura, unes plantilles incompletes amb centenars de demandes de treballadors, uns mitjans materials antiquíssims i el manteniment dels quals es paga a preu d’or, o unes bases i instal·lacions indignes en tota la geografia de la Comunitat Valenciana”. Segons ha afirmat Núñez, estos problemes “no són nous, sinó que venen de llarg”.

Així mateix, el Consell reafirma el seu compromís amb els bombers forestals, així com la seua determinació per a “revertir els problemes que arrossega un model operatiu caduc, amb nombroses disfuncionalitats que han de ser solucionades per a protegir l’interés general dels alacantins, castellonencs i valencians, així com el valuós patrimoni natural de la Comunitat Valenciana”, ha puntualitzat Nuñez.

Fecha: 18/04/2024